Sløktar baklyktir, brostnar perur og skeivt stillaðar billyktir. Hetta er veruliga nakað, sum kann hava vandamiklar støður við sær. Akstovan og Ráðið fyri Ferðslutrygd samstarva um nýtt átak, har vit seta fokus á billyktir og týdningin av at kenna sín egna bil og hvussu ljósini virka. Soleiðis at tú, og hini á vegnum, verða tryggari. Í trimum spurnarkanningum kanst tú royna tína vitan. Við einum skálkabrosi og einføldum spurningum, sum eiga at vera lættir at svara rætt, heita vit á bilførarar um at vísa billyktunum virðing og størsta ans. Svarar tú skeivt, fært tú eitt skemtiligt svar, men góð ráð til at gera tað rætta. Men svarar tú rætt, fært tú prógv sum ljósatendrari. Og ljósatendrari-tað vilja øll vera! Minst til, at tað er tín ábyrgd at hava eftirlit við at lyktirnar eru rætt stillaðar og at tær lýsa, tá tær skulu. Tendra billjósini: Kanna at ljósini eru stillaði á nærljós, tá tú tendrar bilin. Tá lýsa ljósini framman, bakljósini og nummarplátuljósið aftan. Nærljósini skulu vera tendrað, tá ringt sýni er, eitt nú tá tað kavar, regnar ella í mjørka. Tá tú koyrir í einum tunli, skulu ljósini framman og aftan altíð vera tendrað. Eru lyktirnar stillaðar á auto, tendra bakljósini ikki altíð. So tendra nærljósini, um tú vilt tryggja tær, at bakljósini altíð eru tendrað. Eisini í mjørka ella upplýstum tunli.